《孟夏朔日立夏作》
清代·徐坊

九日春光齐掣电，小园狼藉风花乱。不知今夕是何年，晓钟声动空凄恋。

山中无历无春秋，节序惊心暗中换。莽莽都成夏木阴，啾啾已异春禽啭。

送春归去发春愁，痛惜馀春泪凝霰。写忧我欲泛舟行，沿溪不见桃花片。

作者简介：徐坊，字梧生，临清人。历官国子丞。赠太子少保，谥忠勤。有《徐忠勤公遗诗》。